Kim Behnke (FRI), 2001-01-12:
Jeg skal starte med at sige, at jeg er vikarierende for hr. Fransgaard, som desværre ikke kan være til stede i dag.
Vi har den opfattelse i Frihed 2000, at ministeren fortjener støtte til forslaget.
Ministeren fortjener også opbakning til at fortsætte arbejdet, fordi det her jo ikke i sig selv er tilstrækkeligt.
Arbejdet i den internationale civile luftfartsorganisation og i de europæiske skal fortsættes.
Der er i øjeblikket en diskussion i gang om de stigende problemer, der er med passagerer, som opfører sig fuldstændig vanvittigt, nogle fordi de har har indtaget narkotika, andre fordi de har nydt alt for meget alkohol, og en tredje gruppe, som vi så et eksempel på for nylig, som selv ønsker at begå selvmord, men altså ikke har nok i at hænge sig selv, men synes, at en hel flyver og massevis af andre mennesker skal lide under, at de har et behov for at begå selvmord.
Den diskussion handler om, hvad man kan gøre for at forbedre sikkerheden i flyene, sådan at desperate personer f.eks. ikke får adgang til cockpittet.
Vi vil benytte anledningen til at opfordre ministeren til, at det samarbejde, der internationalt og europæisk foregår om den slags ting, bliver intensiveret, sådan at vi kan gøre alt, hvad vi overhovedet kan, for at forhindre de forfærdelige katastrofer, når fly forulykker.
Med hensyn til indrapporteringer af små og store uheld er det selvfølgelig interessant, hvis offentligheden kan læse alle disse meget tekniske data på en eller anden hjemmeside eller sådan noget.
Derimod er det meget vigtigt, at flyfabrikkerne og de firmaer, der servicerer flyene, kan indsamle disse data, for viser det sig, at der er en bestemt komponent i flyene, som mange steder volder problemer, ja, så kunne det jo være, at der var behov for, at man fra flyfabrikkerne fik udarbejdet nye og bedre komponenter.
Det er jo det, der skal være det absolutte formål med at få indrapporteret disse små og store problemer, der er rundtomkring.
For der er jo masser af små problemer, som heldigvis aldrig resulterer i ulykker eller katastrofer, fordi dygtige piloter og dygtige teknikere sørger for med rettidig omhu at bringe tingene i orden.
Og når vi senest har fået oplyst, at der før Concorde-ulykken i Frankrig har været masser af tilfælde med ødelagte dæk og eksploderede dæk, der også har lavet ulykker på brændstoftanke osv., ja, så kan det jo kun være meget dygtige piloter, der har forhindret, at der er sket uheld tidligere.
Så vil vi sige i forhold til politigodkendelserne, at vi hellere vil have, at politiet afviser 10 medarbejdere uberettiget til ansættelse i lufthavnen, end at man kommer til at ansætte en, som forårsager en ulykke.
Sådan er vores prioritering.
Det må være sådan, at folk begynder ikke at arbejde, før godkendelsen foreligger.
Den, der har onde hensigter, vil jo benytte ethvert hul i de regler, der måtte være.
Og netop luftfart er og har været udsat for megen opmærksomhed, også fra internationale terrorister.
Til sidst vil jeg sige i forhold til indrapportering af bird strikes, som også Dansk Folkepartis ordfører var inde på, at vi også håber, det kan være med til, at debatten om lige præcis Kastrup Lufthavn bliver genoptaget.
Ikke i forhold til sikkerhedsmyndigheder osv., men i forhold til, at miljømyndighederne har overtrumfet og overruled flyvesikkerheden ved at tillade, at der er vådområder for trækfugle meget tæt på en lufthavn, noget som man internationalt aldrig ville have godkendt, men som miljøfolkene har fået gennemtrumfet i Danmark.
Så vi håber, at en øget indrapportering af bird strikes, ikke kun dem, der sker på landjorden, men også umiddelbart før og efter landing og start, kan være med til at lægge pres på de danske miljømyndigheder, sådan at vi får fjernet fuglene, der er alt for tæt på Kastrup Lufthavn.